
Comisia pentru muncă şi protecţie socială 



Nr.27/184/12 mai 2003
RAPORT

asupra propunerii legislative pentru modificarea şi completarea Legii nr.53/2003, privind Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.53/2003, privind Codul Muncii, trimisă cu adresa nr.153 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea alineatului (6) al articolului 34 din Legea nr.53/2003 – Codul Muncii. 
Comisia propune Plenului respingerea propunerii legislative întrucât textul acestui alineat se află în contradicţie cu dispoziţiile cuprinse în întregul articol 34. În acest sens, precizăm că în conformitate cu prevederile art.34, registrul general de evidenţă a salariaţilor se depune la autoritatea publică competentă în cazul încetării activităţii angajatorului (şi nu a angajatului) şi deci nu poate fi depus lunar sau trimestrial, cum se solicită în propunere.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 7 mai 2003, Comisia propune respingerea acesteia cu 10 voturi pentru şi 3 voturi împotrivă.

